CELEX: C2006/212/39
Language: el
Date: 2006-09-02 00:00:00
Title: Υπόθεση C-286/06: Προσφυγή που ασκήθηκε στις 29 Ιουνίου 2006 — Επιτροπή των Ευρωπαϊκών Κοινοτήτων κατά Βασιλείου της Ισπανίας

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/23
            
         Προσφυγή που ασκήθηκε στις 29 Ιουνίου 2006 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-286/06)
   (2006/C 212/39)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: H. Støvlbaeke και R. Vidal Puig)
   
      Καθού: Βασιλείου της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας δεν έχει εκπληρώσει τις υποχρεώσεις που υπέχει από την οδηγία του Συμβουλίου 89/48/ΕΟΚ, της 21ης Δεκεμβρίου 1988, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών (1), ειδικότερα από το άρθρο της 3, αρνούμενο να αναγνωρίσει τα επαγγελματικά προσόντα μηχανικού που έχουν αποκτηθεί στην Ιταλία και εξαρτώντας τη χορήγηση αδείας συμμετοχής στις εξετάσεις για προαγωγή εντός της δημόσιας διοίκησης μηχανικών διαθετόντων επαγγελματικά προσόντα κτηθέντα σε άλλο κράτος μέλος από την αναγνώριση της πανεπιστημιακής ισοδυναμίας των εν λόγω διπλωμάτων·
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή έχει λάβει πολυάριθμες καταγγελίες σχετικά με την εκ μέρους των αρμοδίων ισπανικών αρχών απόρριψη αιτήσεων για αναγνώριση των επαγγελματικών προσόντων μηχανικού που έχουν αποκτηθεί στην Ιταλία με σκοπό την άσκηση στην Ισπανία του επαγγέλματος του μηχανικού κατασκευής οδών, διαύλων και λιμένων.
   Σύμφωνα με το άρθρο 3 της Οδηγίας 89/48/ΕΟΚ, οι ισπανικές αρχές οφείλουν να επιτρέπουν την πρόσβαση σε επάγγελμα ή την άσκησή του σε κάθε υπήκοο κράτους μέλους που διαθέτει τον επιβαλλόμενο τίτλο για την άσκηση του εν λόγω επαγγέλματος σε άλλο κράτος μέλος. Με βάση τα προβαλλόμενα από την Επιτροπή πραγματικά περιστατικά προκύπτει ότι:
   
               1.
            
            
               το επάγγελμα του μηχανικού κατασκευής δρόμων, διαύλων και λιμένων αποτελεί «νομοθετικώς κατοχυρωμένο επάγγελμα» στην Ισπανία·
            
         
               2.
            
            
               οι αιτούντες είναι υπήκοοι κράτους μέλους·
            
         
               3
            
            
               το απαιτούμενο στην Ιταλία δίπλωμα για την πρόσβαση στο επάγγελμα του μηχανικού είναι το «Diploma de laurea in Ingegneria Civile» μαζί με την «Abilitazione all'esercizio della professione di ingegnere». Οι ενιστάμενοι διαθέτουν και τα δύο διπλώματα και γι' αυτό έχουν την ευχέρεια να ασκούν το επάγγελμα του μηχανικού στην Ιταλία· και
            
         
               4.
            
            
               το «conjunto de títulos» (σύνολο των διπλωμάτων) που αποτελείται από το «Laurea in Ingegneria Civile» και την «Abilitazione all'esercizio della professione di ingegnere» είναι σύμφωνο προς όλα τα προαπαιτούμενα που απαιτούνται σύμφωνα με τον ορισμό του «διπλώματος» που περιλαμβάνεται στο στοιχείο α' του άρθρου 1 της Οδηγίας.
            
         Κατά συνέπεια, οι ισπανικές αρχές ήσαν υποχρεωμένες να επιτρέψουν στους αιτούντες την πρόσβαση στο επάγγελμα του μηχανικού κατασκευής δρόμων, διαύλων και λιμένων. Αρνούμενο την εν λόγω πρόσβαση, το Βασίλειο της Ισπανίας δεν έχει συμμορφωθεί προς τις υποχρεώσεις που υπέχει από το άρθρο 3 της Οδηγίας.
   Από τα προβαλλόμενα από την Επιτροπή γεγονότα προκύπτει επίσης ότι οι ισπανικές αρχές εξαρτούν τη συμμετοχή στις εξετάσεις για προαγωγή εντός της δημόσιας διοίκησης που απαιτούν την κατοχή του διπλώματος του μηχανικού. Προκειμένου περί διπλωμάτων εχόντων κτηθεί στην αλλοδαπή, πρέπει να έχουν αυτά «επικυρωθεί», δηλαδή να έχει αναγνωριστεί η ισοτιμία ή η πανεπιστημιακή ισοδυναμία τους με το αντίστοιχο ισπανικό δίπλωμα. Η εν λόγω αξίωση καθιστά ακόμα περισσότερο δυσχερή την εντός της υπηρεσίας προαγωγή, και, εξ αυτού του λόγου, την άσκηση του επαγγέλματος του μηχανικού, όσον αφορά τους υπηκόους κράτους μέλους που διαθέτουν το επαγγελματικό δίπλωμα που απαιτείται σε άλλο κράτος μέλος, ενώ η εν λόγω αξίωση είναι επίσης αντίθετη προς το άρθρο 3 της Οδηγίας.
   
      (1)  ΕΕ 1989 L 19, σ. 16.